Rafa stoom voort; Kyrgios skraap deur | Netwerk24
25 Januarie 2020 15:00
Rafael Nadal het Saterdag met sy landgenoot Pablo Carreño Busta klaargespeel by die Australiese Ope. Foto: Getty Images
Die Spanjaard het merkwaardige verbetering gewys ná sy eerste twee wedstryde en vir Busta met 6-1, 6-2, 6-4 laat les opsê sonder om ’n enkele breekpunt af te staan.
“Dit was sonder twyfel my beste wedstryd van die toernooi tot dusver so dit is ’n goeie ding,” het Nadal ná afloop van sy sege gesê.
“Ek is baie gelukkig. Jammer aan Pablo, want hy is ’n goeie vriend van my, maar dis goeie nuus vir my, want ek is in die vierde ronde.”
Nadal het ook erken dat hy tot in die vroeë oggendure wakker was om Roger Federer se kragmeting teen John Millman te kyk.
Federer het Millman in vyf stelle met 4-6, 7-6 (7/2), 6-4, 4-6, 7-6 (10/8) geklop in ’n stryd wat vier uur en 45 minute geduur het.
Volgens Nadal het hy eers ná die vyfde stel genoeg ontspan om te kon inkruip voor sy wedstryd teen Busta.
Dít nadat die 23-malige Grand Slam-wenner Serena Williams, die verdedigende kampioen, Naomi Osaka, én die 2018-kampioen, Caroline Wozniacki, almal in die derde ronde uitgeskakel is.
Nadal kom volgende teen Nick Kyrgios te staan, wat Saterdag in ’n naelbytstryd van vier uur en 26 minute voor sy tuisskare vir Karen Khachanov van Rusland met 6-2, 7-6(7/5), 6-7(6/8), 6-7(7/9), 7-6(10-8) getroef het.
Dit was die langste wedstryd in Kyrgios se loopbaan.
“Dit was mal. Ek weet nie regtig wat om te sê nie. My bene voel of hulle 40 kg weeg,” het ’n sigbare uitgeputte Kyrgios ná sy wedstryd gesê.
“Dit was beslis een van die beste oorwinnings in my loopbaan.”
Dominic Thiem het Saterdag ’n oortuigende vertoning gelewer om sy plek in die volgende ronde te bespreek nadat hy Taylor Fritz geklop het.
Thiem, wat vyfde gekeur is, het met 6-2, 6-4, 6-7(5/7), 6-4 gewen om te verseker dat hy volgende met die Fransman Gaël Monfils swaarde sal kruis in die vierde ronde.
Monfils, wat 10de gekeur is, het sonder te veel moeite met Ernests Gulbis afgereken met 7-6(7/2), 6-4, 6-3.
Net so het Andrey Rublev ook sy goeie peil voortgesit om vir David Goffin te troef nadat die Rus ’n stel agter was.
Rubleb het die Belg met 2-6, 7-6(7/3), 6-4, 7-6(7/4) geklop.
Alexander Zverev het in skoon stelle vir Fernando Verdasco met 6-2, 6-2, 6-4 pak gegee. – Sportredaksie
Meer oor: Nick Kyrgios | Rafael Nadal | Melbourne | Australiese Ope
KYK: Federer behaal 100-tal in rillerstryd